Suomessa talousrikostutkinnassa olevan Airiston Helmi -yhtiön omistaja, pietarilainen miljonääri Pavel Melnikov on hankkinut muutaman vuoden kuluessa lukuisia samantyyppisiä, salaperäisiä kiinteistöjä myös Latviasta.

Näin kertoi Latvian tasokkain aikakauslehti Ir torstaina 29. marraskuuta julkaistussa numerossaan. Latvian turvallisuuspoliisi tutkii asiaa.

Tutkiva journalisti Indra Sprance kertoo, että Melnikov omistaa Latviassa ainakin yksitoista kiinteistöä ja ainakin kaksin verroin enemmän maata kuin Suomen saaristossa.

Melnikov, jolla on Venäjän ja Maltan passit, sai ”talouselämään tekemiensä sijoitusten” ansiosta Latvian myöntämän oleskeluluvan vuonna 2011.

Kiinteistöt muistuttavat Airiston Helmeä: ne ovat kalliita, hienosti rakennettuja, tarkoin vartioituja – ja tyhjiä. Omistaja käy paikan päällä ilmeisesti harvoin tai ei lainkaan.

Kiinteistöt ovat aidattuja. Niissä on runsaasti valvontakameroita, kieltotauluja sekä helikopterikentät tai ainakin laskeutumispaikaksi sopiva aukea.

Omistaja tai muut kiinteistöihin liittyvät henkilöt eivät puhu toimittajille, ja vartijat ovat yrittäneet estää alueiden kuvaamisen, Ir-lehti kertoo. Käyttämättömiä kiinteistöjä valaistaan öisin kirkkailla valoilla.

Lehden mukaan Latvian turvallisuuspoliisi tutkii Melnikovin toimia ja omistuksia ja on ottanut yhteyttä Suomen viranomaisiin.

Sisäministeri Rihards Kozlovskis sanoo, että ”kaikki mahdollinen” tehdään sen selvittämiseksi, muodostavatko nämä omistukset uhkan kansalliselle turvallisuudelle.

Aiemmin marraskuussa paljastui, että Paraisilla tehdyn suuretsinnän, käteistakavarikon ja pidätysten jälkeen Airiston Helmen kakkosmieheksi – suomalaisen eläkeläismiehen rinnalle – nousi entinen jääkiekkoilija Arnolds Jaunzems.

Jaunzems tunnetaan Latviassa veroveloissa olevana pienliikemiehenä, jolla ei ole kokemusta matkailuliiketoiminnasta.

Lehden mukaan Melnikov osteli taloja ja tontteja Latviasta ”systemaattisesti” 2011–2015.

Ensin hän hankki kaksi omakotitaloa meren rannalta Jūrmalasta.

Sen jälkeen hänen yhtiönsä Baltijas Pērle (Baltian helmi) teki lähes viidellä miljoonalla eurolla ostoja Jūrmalassa ja Salacgrīvan alueella pohjoisessa Viron rajan tuntumassa. Rajaseudulta hankittiin leirintäalue ja ravintola.

Ostoja tehtiin myös Latgalessa Itä-Latviassa Valko-Venäjän rajan pinnassa.

Rakennustöihin on mitä ilmeisimmin käytetty paljon varoja.

Pelkästään Latgalessa yhtiön omistuksessa on reilusti yli sata hehtaaria maata. Näillä alueilla on muun muassa kaksi kokonaista järveä, joiden käyttö on sivullisilta kielletty tuhannen euron sakon uhalla.

Baltijas Pērle -yhtiö ilmoitti aluksi olevansa matkailualan yritys ja etsivänsä kumppaneita Suomesta. Vuosi sitten Melnikov nosti firmansa ainoaksi omistajaksi ja johtajaksi 29-vuotiaan paikallisen miehen.

Melnikovin toinen latvialainen yritys Jomas 30 toimii Jūrmalassa. Sikäläinen julkinen notaari, joka yllättäen on ryhtynyt hoitamaan myös Melnikovin liikeasioita, kieltäytyy antamasta lausuntoa Ir-lehden toimittajalle. Notaarin mies on Melnikovin liikekumppani.

Venäjällä Melnikov, 54, tunnetaan saniteettialan liikemiehenä, jonka firman liikevaihto oli viime vuonna yli kymmenen miljardia ruplaa (noin 132 miljoonaa euroa).

Varsinais-Suomen käräjäoikeus päätti keskiviikkona 28. marraskuuta, että Airiston Helmi -yrityksen tiloihin tehdyn kotietsinnän yhteydessä takavarikoitu rahasumma pysyy takavarikossa.

Keskusrikospoliisi joutuu palauttamaan oikeille omistajille vain kaksi sormusta. Poliisioperaation yhteydessä takavarikoitiin lähes 3,5 miljoonan euron arvosta käteistä.